CELEX: 
Language: sk
Date: 2022-05-05 00:00:00
Title: DELEGOVANÉ NARIADENIE KOMISIE (EÚ) / ktorým sa dopĺňa nariadenie Európskeho parlamentu a Rady (EÚ) 2018/858, pokiaľ ide o postup ukladania správnych pokút a metódy ich výpočtu a výberu

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V súlade s nariadením (EÚ) 2018/858 je Komisia splnomocnená stanoviť postup a metódy výpočtu a výberu správnych pokút, ktoré možno uložiť dotknutým hospodárskym subjektom za nesúlad vozidla, systému, komponentu alebo samostatnej technickej jednotky.
            
            
               Zodpovednosť za sankcionovanie hospodárskych subjektov, ktoré porušujú právne predpisy, už nenesú výhradne členské štáty. Komisia môže na základe skúšok a kontrol, ktoré vykonala v súlade s článkom 9 nariadenia (EÚ) 2018/858, dospieť k záveru, že je potrebné prijať nápravné alebo obmedzujúce opatrenie na úrovni Únie. Po konzultácii s dotknutými členskými štátmi a príslušnými hospodárskymi subjektmi rozhodne, či uloží alebo neuloží nápravné alebo obmedzujúce opatrenia na úrovni Únie v súlade s článkom 53 nariadenia (EÚ) 2018/858. Na podporu uvedených opatrení môže dotknutým hospodárskym subjektom uložiť správne pokuty za to, že predmetné vozidlo, systém, komponent alebo samostatná technická jednotka nespĺňa požiadavky nariadenia (EÚ) 2018/858.
            
            
               Ako sa stanovuje v článku 85 ods. 1 nariadenia (EÚ) 2018/858, správne pokuty musia byť účinné, primerané a odrádzajúce. Na základe článku 85 ods. 1 nariadenia (EÚ) 2018/858 je Komisia v súlade s článkom 85 ods. 2 uvedeného nariadenia splnomocnená stanoviť postup a metódy výpočtu a výberu správnych pokút.
            
            
               V tomto delegovanom nariadení sa stanovujú podrobné požiadavky, ktoré sa majú zohľadniť pri určovaní výšky správnej pokuty, ako napríklad potenciálny zisk a hospodárska výhoda plynúce pre dotknutý hospodársky subjekt, dôsledky pre zdravie, bezpečnosť, životné prostredie atď. Zahŕňa aj procesné ustanovenia, ako je právo na dobrú správu vecí verejných, a najmä právo hospodárskeho subjektu na vypočutie a prístup k svojmu spisu, rešpektujúc oprávnené záujmy dôvernosti a obchodného tajomstva. S cieľom uľahčiť platenie správnych pokút zahŕňa aj ustanovenia, v ktorých sa stanovuje metóda výberu týchto pokút.
            
            
               2.KONZULTÁCIE PRED PRIJATÍM AKTU
            
            
               Pri príprave tohto aktu Komisia uskutočnila príslušné konzultácie s odborníkmi z členských štátov a zainteresovanými stranami z daného odvetvia. Návrh znenia bol predložený členským štátom na zasadnutiach expertných skupín a ich pripomienky sa zohľadnili.
            
            
               V súlade s pravidlami lepšej právnej regulácie bol návrh delegovaného aktu uverejnený štyri týždne od 27. januára 2022 do 24. februára 2022 na portáli pre lepšiu právnu reguláciu na účel poskytovania spätnej väzby. Spätnú väzbu poskytli dovedna 3 zainteresované strany. Komisia starostlivo zvážila všetky doručené pripomienky a vzala ich na vedomie.
            
            
               Pripomienky sa týkali najmä metódy výpočtu správnych pokút. Príslušné pripomienky boli počas tohto procesu zohľadnené.
            
            
               3.PRÁVNE PRVKY DELEGOVANÉHO AKTU
            
            
               Právnym základom tohto delegovaného aktu je článok 85 ods. 2 nariadenia Európskeho parlamentu a Rady (EÚ) 2018/858 z 30. mája 2018 o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES. 
            
            
               Procesné pravidlá týkajúce sa práva na vypočutie, dôvernosti a obchodného tajomstva sú stanovené v článkoch 1 a 2.
            
            
               V článku 3 sa stanovuje metóda, ktorú Komisia bude uplatňovať pri výpočte výšky správnej pokuty.
            
            
               V článku 4 sa stanovuje, že správne pokuty sa budú vyberať tak, že Komisia vydá oznámenie o dlhu adresované hospodárskemu subjektu v súlade s nariadením Európskeho parlamentu a Rady (EÚ) 2018/1046.
            
            
               
            
               DELEGOVANÉ NARIADENIE KOMISIE (EÚ) …/…
            
            
               z 5. 5. 2022
            
            
               ktorým sa dopĺňa nariadenie Európskeho parlamentu a Rady (EÚ) 2018/858, pokiaľ ide o postup ukladania správnych pokút a metódy ich výpočtu a výberu 
               
         
         
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2018/858 z 30. mája 2018 o schvaľovaní motorových vozidiel a ich prípojných vozidiel, ako aj systémov, komponentov a samostatných technických jednotiek určených pre takéto vozidlá a o dohľade nad trhom s nimi, ktorým sa menia nariadenia (ES) č. 715/2007 a (ES) č. 595/2009 a zrušuje smernica 2007/46/ES
                  1
               , a najmä na jeho článok 85 ods. 2,
            
            
               keďže:
            
            
               (1)Rozhodnutie o uložení správnej pokuty hospodárskemu subjektu na podporu nápravných a obmedzujúcich opatrení v súlade s článkom 85 nariadenia (EÚ) 2018/858 by Komisia mala prijať na základe konzultácií s dotknutými členskými štátmi a príslušným hospodárskym subjektom alebo subjektmi podľa článku 53 ods. 6 nariadenia (EÚ) 2018/858 a malo by sa vyjadriť v rozhodnutí o uložení nápravných a obmedzujúcich opatrení. 
            
            
               (2)Vychádzajúc z postupu stanoveného v článku 53 ods. 6 nariadenia (EÚ) 2018/858 je potrebné stanoviť určité procesné kroky pre prípad, keď má Komisia v úmysle uložiť správne pokuty na podporu nápravných a obmedzujúcich opatrení. Je dôležité zaručiť najmä právo na vypočutie a právo na prístup k spisu tým, že sa hospodárskemu subjektu poskytne prístup k relevantným informáciám a právo predložiť svoje pripomienky spolu s dôkazmi potrebnými na podporu takýchto pripomienok v súvislosti so zamýšľaným uložením správnej pokuty. Okrem toho je potrebné stanoviť pravidlá na zabezpečenie primeranej ochrany údajov, ktoré hospodárske subjekty považujú za dôverné.
            
            
               (3)Je potrebné stanoviť metódu výpočtu správnych pokút podľa závažnosti nesúladu. Túto metódu by mali hospodárske subjekty vopred poznať. Správne pokuty by mali byť odrádzajúce, aby odradili hospodárske subjekty od porušovania požiadaviek nariadenia (EÚ) 2018/858, a primerané k závažnosti porušenia predpisov. Keďže správne pokuty sa majú ukladať za nevyhovujúce vozidlo, systém, komponent alebo samostatnú technickú jednotku, zodpovedajúco k tomu by sa mali zvážiť kritériá na výpočet pokuty. Pri výpočte správnych pokút by sa mala zohľadniť akákoľvek neoprávnená hospodárska výhoda získaná predajom alebo distribúciou nevyhovujúceho vozidla, ktorá by mohla narušiť hospodársku súťaž vo vzťahu k iným hospodárskym subjektom, ktoré dodržiavajú pravidlá. Pri posudzovaní závažnosti porušenia by sa mali zohľadniť aj prípadné straty, ktoré spotrebitelia utrpeli, napríklad aj pozmenením výkonu vozidla, ktoré vyplývajú z nesúladu, keďže takýto nesúlad môže ohroziť ochranu zdravia a bezpečnosti spotrebiteľov, o ktorú sa usiluje uvedené nariadenie. Výška správnych pokút by navyše mala byť primeraná počtu nevyhovujúcich vozidiel zaevidovaných v Únii alebo počtu nevyhovujúcich systémov, komponentov alebo samostatných technických jednotiek sprístupnených na trhu Únie.
            
            
               (4)Pri výpočte správnych pokút by sa mali náležite zohľadniť závažnosť a účinky porušenia, ako aj všetky priťažujúce a poľahčujúce faktory, pričom pokuty by sa mali vnímať ako odrádzajúce, primerané a kompenzujúce prínosy plynúce z nesúladu. Medzi priťažujúce faktory by mal patriť vplyv na bezpečnosť, zdravie a životné prostredie, keďže zabezpečenie vysokej úrovne bezpečnosti a ochrany zdravia a životného prostredia je stanovené ako cieľ nariadenia (EÚ) 2018/858. K dosiahnutiu týchto cieľov by malo prispieť stanovenie spoľahlivého systému sankcií na úrovni Únie, ktorý bude pôsobiť ako odrádzajúci prostriedok prostredníctvom sankcií za nesúlad, ktorý negatívne ovplyvňuje bezpečnosť cestujúcich vo vozidle a ostatných účastníkov cestnej premávky a ochranu ľudského zdravia a životného prostredia. Pri výpočte správnej pokuty sa za poľahčujúce prvky považuje miera spolupráce hospodárskeho subjektu vrátane nápravných opatrení, ktoré tento subjekt prijal.
            
            
               (5)S cieľom uľahčiť platenie správnych pokút je potrebné stanoviť metódu ich výberu. Tieto pokuty by sa mali vyberať v súlade s pravidlami vymáhania pokút, iných penále alebo sankcií uložených inštitúciami Únie stanovenými v nariadení Európskeho parlamentu a Rady (EÚ, Euratom) 2018/1046
                  2
               ,
            
            
            
               PRIJALA TOTO NARIADENIE:
            
            
            
               Článok 1 
               Postup
            
            
               1.Pred uložením správnej pokuty hospodárskemu subjektu podľa článku 85 ods. 1 v spojení s článkom 53 nariadenia (EÚ) 2018/858 Komisia písomne oznámi hospodárskemu subjektu a dotknutým členským štátom svoj zámer uložiť správnu pokutu a uvedie dôvody, prečo tak zamýšľa urobiť. 
            
            
               2.Hospodárskemu subjektu a dotknutým členským štátom sa poskytne lehota najmenej 30 dní od oznámenia podľa odseku 1, aby Komisii predložili svoje písomné pripomienky. Bez toho, aby bol dotknutý odsek 4, sa písomné pripomienky doručené po uplynutí tejto lehoty nezohľadňujú.
            
            
               3.Hospodársky subjekt a dotknuté členské štáty môžu k písomným pripomienkam predloženým Komisii pripojiť akékoľvek dôkazy na podporu svojich pripomienok.
            
            
               4.V nadväznosti na písomné pripomienky hospodárskeho subjektu a dotknutých členských štátov môže Komisia odôvodnenou žiadosťou požiadať o ďalšie informácie v lehote uvedenej v žiadosti, ktorá je najmenej 15 dní.
            
            
               5.Ak Komisia požaduje ďalšie informácie, vo výnimočných prípadoch môže vyzvať hospodársky subjekt a dotknuté členské štáty, aby svoje stanovisko vyjadrili ústne na zasadnutí po dokončení písomnej časti postupu podľa odsekov 1 až 4. 
            
            
               Článok 2 
               Dôvernosť 
            
         
         
            
               1.Hospodárske subjekty predkladajúce informácie v súlade s článkom 1 označia všetky nimi predložené informácie, ktoré považujú za dôverné, pričom uvedú dôvody a v prípade potreby do dátumu stanoveného Komisiou poskytnú samostatnú verziu dokumentu obsahujúceho uvedené informácie, ktorá nemá dôverný charakter.
            
            
               2.Ak hospodársky subjekt neoznačil žiadne informácie ako dôverné, Komisia môže predpokladať, že predložené informácie neobsahujú dôverné informácie. 
            
            
               3.Nič v tomto článku nebráni Komisii použiť predložené informácie na účely preukázania nesúladu.
            
            
               Článok 3 
               Metóda výpočtu správnych pokút 
            
            
               1.Na účely výpočtu výšky správnych pokút Komisia poskytne odhad týchto súm:
            
            
               a)hospodárskej výhody alebo inej výhody, ktorú hospodársky subjekt získal v dôsledku nesúladu;
            
            
               b)ak je to možné, strát spôsobených spotrebiteľom v dôsledku nesúladu.
            
            
               Takto posúdené výhody a straty tvoria základ pre výpočet správnych pokút. Ak výhoda pre hospodársky subjekt predstavuje zároveň stratu pre spotrebiteľov, zohľadní sa len raz.
            
            
               Správne pokuty sa vypočítajú na základe súm vypočítaných v písmenách a) a b) s prihliadnutím na počet nevyhovujúcich vozidiel zaevidovaných na trhu v Únii alebo počet príslušných nevyhovujúcich systémov, komponentov alebo samostatných technických jednotiek sprístupnených na trhu Únie. 
            
            
               2.Pri výpočte výšky správnych pokút Komisia zohľadňuje prípadné priťažujúce alebo poľahčujúce faktory a iné faktory. 
            
            
               3.Priťažujúce faktory uvedené v odseku 2 zahŕňajú tieto prvky: 
            
            
               a)vplyv na zdravie a bezpečnosť osôb alebo negatívny vplyv na životné prostredie v dôsledku zníženia výkonnostných požiadaviek na vozidlo;
            
            
               b)miera nedbanlivosti alebo úmyslu hospodárskeho subjektu vrátane akéhokoľvek pokusu z jeho strany ukryť alebo zatajiť informácie relevantné pre stanovenie nesúladu;
            
            
               c)akékoľvek neodôvodnené odmietnutie zo strany hospodárskeho subjektu poskytnúť informácie alebo dôkazy požadované Komisiou.
            
            
               4.Poľahčujúce faktory uvedené v odseku 2 zahŕňajú tieto prvky: 
            
            
               a)snaha a spolupráca hospodárskeho subjektu pri odhaľovaní nesúladu;
            
            
               b)akékoľvek nápravné opatrenia prijaté z vlastnej iniciatívy hospodárskeho subjektu, vrátane ich včasnosti;
            
            
               c)akýkoľvek iný primeraný a relevantný poľahčujúci faktor, ktorý hospodársky subjekt preukáže primeranými dôkazmi.
            
            
               5.Medzi ostatné faktory uvedené v odseku 2 patrí opakovanie, častosť alebo trvanie nesúladu a iné sankcie uložené na úrovni Únie alebo na vnútroštátnej úrovni za nesúlad s pravidlami typového schválenia EÚ v období 10 rokov pred zistením súčasného nesúladu.
            
            
               6.Konečná správna pokuta vyjadrená v EUR sa stanoví na takej úrovni, ktorá zabezpečí jej účinnosť, primeranosť a odrádzajúci účinok.
            
         
         
            
               Článok 4 
               Metóda výberu správnych pokút 
            
            
               1.Správne pokuty sa musia uhradiť do troch mesiacov odo dňa, keď bolo dlžníkovi oznámené rozhodnutie Komisie, počítajúc odo dňa doručenia oznámenia. Tieto pokuty sa vyberajú v súlade s článkami 107 a 108 nariadenia (EÚ, Euratom) 2018/1046. V súlade s článkom 104 uvedeného nariadenia sa môže poskytnúť dodatočná lehota na vykonanie platby.
            
            
               Článok 5 
               Nadobudnutie účinnosti
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. 
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 5. 5. 2022
            
            
               
                     Za Komisiu
               
               
                     predsedníčka
                     Ursula VON DER LEYEN
               
               
            
         
         
            
                  
                     (1)
                  
                        Ú. v. EÚ L 151, 14.6.2018, s. 1.
               
               
                  
                     (2)
                  
                        Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 18.7.2018, s. 1).